Jeg har boet hos Felice under et 3 måneders forskningsophold på Northwestern University. Felice's lejlighed har for mig været et perfekt sted at bo. For det første fordi jeg har følt mig velkommen og godt modtaget fra dag ét. For det andet fordi Felice og jeg har haft en hyggelig hverdag sammen i lejligheden. Der har været plads til at vi begge har kunnet have hjemmearbejdsdage, vi har lavet mad sammen, nydt et glas vin eller en drink, haft gode samtaler, muntre stunder, drukket morgenkaffe, spist ude sammen, lyttet til musik, oplevet byens kunst og kultur sammen. Og så har vi, ikke mindst, cyklet ture sammen i byen og langs Lake Michigan. Jeg har kunnet låne en cykel af Felice og således kunnet komme til campus i Evanston og rundt i byen let og fleksibelt. Noget, jeg har sat stor pris på, fordi jeg også til daglig i København har cyklen som mit primære transportmiddel. Cyklen har haft stor værdi for mig under opholdet. På dage med regn og blæst ligger Felice’s lejlighed i kort gåafstand fra L-train, så det er let at komme rundt, også uden cykel. Desuden afgår en gratis shuttle bus til Northwestern University's campus rundt om hjørnet fra lejligheden.

Jeg vil klart anbefale et ophold hos Felice. Hendes smukke lejlighed og hendes varme, kærlige måde at behandle mig på er årsagen til, at jeg har haft et fantastisk ophold i Chicago. Hos Felice har jeg følt mig mere som en nær veninde end som en tilrejsende. Jeg har følt mig hjemme og været yderst tilfreds med lejligheden og dens dejlige værtinde. Jeg har virkelig nydt at bo i The Stained Glass Apartment.